കേന്ദ്രസര്ക്കാരിലും പ്രധാനമന്ത്രിയിലും കശ്മീരിലെ ജനങ്ങള്ക്ക് പൂര്ണവിശ്വാസമുണ്ടെന്ന് കേന്ദ്രമന്ത്രി സ്മൃതി ഇറാനി ന്യൂഡല്ഹി: ജമ്മു കശ്മീരിലെ ജനങ്ങള്ക്ക് പ്രധാനമന്ത്രി നരേന്ദ്രമോദിയിലും കേന്ദ്രസര്ക്കാരിലും പൂര്ണ വിശ്വാസമുണ്ടെന്ന് കേന്ദ്ര വനിത ശിശുക്ഷേമ വകുപ്പ് മന്ത്രി സ്മൃതി ഇറാനി. കേന്ദ്രസര്ക്കാരിലും പ്രധാനമന്ത്രി നരേന്ദ്രമോദിയിലും കശ്മീരിലെ ജനങ്ങള്ക്ക് പരിപൂര്ണ വിശ്വാസമുണ്ട്. ജനങ്ങള്ക്കായി അദ്ദേഹം നല്കിയ ഉറപ്പുകള് പാലിക്കുമെന്നും അവര്ക്കറിയാം. ഞാന് ഇന്ന് കണ്ട എല്ലാവരും ഈ പ്രത്യാശയാണ് എന്നോട് പങ്കുവച്ചതെന്നും സ്മൃതി ഇറാനി പറഞ്ഞു. രണ്ട് ദിവസത്തെ സന്ദര്ശനത്തിനായി ജമ്മു കശ്മീരില് എത്തിയതായിരുന്നു കേന്ദ്രമന്ത്രി. കേന്ദ്രസര്ക്കാരിന്റെ വിവിധ പദ്ധതികള്ക്ക് തുടക്കം കുറിക്കുന്നതിനും കൂടി വേണ്ടിയാണ് സ്മൃതി ഇറാനി കശ്മീരിലെത്തിയത്. ജമ്മു കശ്മീരിലെ 28,000 അംഗന്വാടി കേന്ദ്രങ്ങളിലായി 31,000ത്തോളം സ്മാര്ട്ഫോണുകള് മന്ത്രിയുടെ നേതൃത്വത്തില് വിതരണം ചെയ്തു. കേന്ദ്രസര്ക്കാരിന്റെ പോഷണ് അഭിയാന് പദ്ധതിയില് ഉള്പ്പെട്ട സ്ത്രീകള്ക്കും കുട്ടികള്ക്കും തുക വിതരണം ചെയ്തു. ഒന്പത് കോടി രൂപയാണ് ഇതിനായി നീക്കിവച്ചത്. കൊറോണയുടെ സാഹചര്യത്തിലും വിവിധ പദ്ധതികളുടെ പ്രയോജനം ജനങ്ങളിലേക്ക് എത്തിക്കുന്നതിന് ജില്ല ഭരണകൂടത്തിനും സ്മൃതി ഇറാനി നന്ദി അറിയിച്ചു. ബുഡ്ഗാംമാമത്ത്ഹന്ദ്ജന് റോഡിന്റെ നിര്മ്മാണത്തിനായി 5.85 കോടി രൂപ അനുവദിച്ചിരുന്നു. ഇതിന്റെ തറക്കല്ലിടലും മന്ത്രി നിര്വഹിച്ചു.